Document ID: 32012D0362
Publication Date: 2012-07-04

Title and Content:
KOMISIJAS ĪSTENOŠANAS LĒMUMS
(2012. gada 4. jūlijs)
par atsevišķām dalībvalstīm paredzēto Savienības finansiālo ieguldījumu atbalsta piešķiršanai brīvprātīgiem uzraudzības pētījumiem par zaudējumiem medus bišu saimēs
(izziņots ar dokumenta numuru C(2012) 4396)
(Autentisks ir tikai teksts angļu, dāņu, franču, grieķu, holandiešu, igauņu, itāļu, latviešu, lietuviešu, poļu, portugāļu, slovāku, somu, spāņu, ungāru, vācu un zviedru valodā)
(2012/362/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 23. pantu,
tā kā:
(1)
Komisijas paziņojumā Eiropas Parlamentam un Padomei par medus bišu veselību (2) ir iekļauts pārskats par jau pabeigtām Komisijas darbībām, kā arī darbībām, kas turpinās un ir saistītas ar medus bišu veselību ES. Galvenais paziņojumā aplūkotais jautājums ir visā pasaulē pieaugošā bišu mirstība.
(2)
Eiropas Pārtikas nekaitīguma iestādes (EFSA) 2009. gada projektā “Bišu mirstība un bišu uzraudzība Eiropā” tika secināts, ka uzraudzības sistēmas ES lielākoties ir nepilnīgas un ka dalībvalstu līmenī trūkst datu, savukārt ES līmenī - salīdzināmu datu.
(3)
Lai dati par bišu mirstību būtu pieejamāki, ir lietderīgi atbalstīt tādus uzraudzības pētījumus, kas tiek veikti dalībvalstīs un ir saistīti ar zaudējumiem medus bišu saimēs.
(4)
Ar 2011. gada 21. decembra Īstenošanas lēmumu 2011/881/ES par finanšu lēmuma pieņemšanu attiecībā uz atbalsta piešķiršanu brīvprātīgiem uzraudzības pētījumiem par zaudējumiem medus bišu saimēs (3) tika paredzēts Eiropas Savienības ieguldījums EUR 3 750 000 apmērā, lai veiktu uzraudzības pētījumus par zaudējumiem medus bišu saimēs.
(5)
ES references laboratorija (EURL) bišu veselības jomā ir sagatavojusi dokumentu “Pamatnostādnes izmēģinājuma uzraudzības projektam par zaudējumiem medus bišu saimēs” (Basis for a pilot surveillance project on honey bee colony losses, pieejams http://ec.europa.eu/food/animal/liveanimals/bees/bee_health_en.htm), kurā ietverti norādījumi dalībvalstīm par uzraudzības pētījumu izstrādi.
(6)
Dalībvalstis tika aicinātas nosūtīt Komisijai savas programmas par uzraudzības pētījumiem, kuri sagatavoti, pamatojoties uz EURL tehnisko dokumentu par bišu veselību. Uzraudzības pētījumu priekšlikumus ir iesūtījušas divdesmit dalībvalstis. Lai novērtētu to atbilstību tehniskajam dokumentam “Pamatnostādnes izmēģinājuma uzraudzības projektam par zaudējumiem medus bišu saimēs”, ir veikta šo priekšlikumu tehniska un finansiāla izvērtēšana.
(7)
Uzraudzības pētījumu programmas par zaudējumiem medus bišu saimēs atbilstīgi tehniskajam dokumentam “Pamatnostādnes izmēģinājuma uzraudzības projektam par zaudējumiem medus bišu saimēs” ir izstrādājusi Apvienotā Karaliste, Beļģija, Dānija, Francija, Grieķija, Igaunija, Itālija, Latvija, Lietuva, Polija, Portugāle, Slovākija, Somija, Spānija, Ungārija, Vācija un Zviedrija, un tās ir lūgušas ES finansiālo atbalstu.
(8)
Finansiālais ieguldījums brīvprātīgo uzraudzības pētījumu programmām par zaudējumiem medus bišu saimēs, ko īsteno Apvienotā Karaliste, Beļģija, Dānija, Francija, Grieķija, Igaunija, Itālija, Latvija, Lietuva, Polija, Portugāle, Slovākija, Somija, Spānija, Ungārija, Vācija un Zviedrija, būtu jāpiešķir no 2012. gada 1. aprīļa.
(9)
Saskaņā ar Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (4) veterinārie pasākumi jāfinansē no Eiropas Lauksaimniecības garantiju fonda. Finanšu kontroles nolūkā piemēro minētās regulas 9., 36. un 37. pantu.
(10)
Finansiālā ieguldījuma izmaksa būtu jāveic ar nosacījumu, ka plānotās uzraudzības pētījumu programmas faktiski ir izpildītas un ka attiecīgās iestādes piekrīt visu nepieciešamo informāciju iesniegt Komisijai un ES references laboratorijai bišu veselības jomā.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Savienība piešķir finansiālo palīdzību Apvienotajai Karalistei, Beļģijai, Dānijai, Francijai, Grieķijai, Igaunijai, Itālijai, Latvijai, Lietuvai, Polijai, Portugālei, Slovākijai, Somijai, Spānijai, Ungārijai, Vācijai un Zviedrijai, lai tās īstenotu uzraudzības pētījumu programmas par zaudējumiem medus bišu saimēs.
2. Savienības finansiālais ieguldījums:
a)
ir 70 % no attiecināmajām izmaksām, kas saistībā ar uzraudzības pētījumu programmām par zaudējumiem medus bišu saimēs radušās katrai 1. punktā minētajai dalībvalstij un norādītas I pielikumā par laikposmu no 2012. gada 1. aprīļa līdz 2013. gada 30. jūnijam;
b)
nepārsniedz šādu summu:
1)
EUR 62 876 Beļģijai;
2)
EUR 192 688 Dānijai;
3)
EUR 294 230 Vācijai;
4)
EUR 66 637 Igaunijai;
5)
EUR 109 931 Grieķijai;
6)
EUR 205 050 Spānijai;
7)
EUR 529 615 Francijai;
8)
EUR 521 590 Itālijai;
9)
EUR 147 375 Latvijai;
10)
EUR 92 123 Lietuvai;
11)
EUR 98 893 Ungārijai;
12)
EUR 254 108 Polijai;
13)
EUR 28 020 Portugālei;
14)
EUR 183 337 Slovākijai;
15)
EUR 213 986 Somijai;
16)
EUR 39 862 Zviedrijai;
17)
EUR 267 482 Apvienotajai Karalistei;
c)
nepārsniedz EUR 595 par dravas apmeklējumu.
2. pants
1. Ar šo lēmumu atļautais maksimālais kopējais ieguldījums izmaksu segšanai, kas radušās, īstenojot 1. pantā minētās programmas, ir noteikts EUR 3 307 803 apmērā, un to finansē no Eiropas Savienības vispārējā budžeta.
2. Izdevumi, kas saistīti ar personāla izmaksām par laboratorijas testu veikšanu, paraugu ņemšanu, monitoringu, palīgmateriāliem, kā arī pieskaitāmās izmaksas, kuras attiecas uz uzraudzības pētījumiem, ir attiecināmās izmaksas atbilstīgi III pielikumā izklāstītajiem noteikumiem.
3. Savienības finansiālo palīdzību izmaksā pēc tam, kad ir iesniegti un apstiprināti 3. panta 2. un 3. punktā minētie pārskati un attaisnojošie dokumenti.
3. pants
1. Programmas īsteno saskaņā ar tehnisko dokumentu “Pamatnostādnes izmēģinājuma uzraudzības projektam par zaudējumiem medus bišu saimēs” (pieejams http://ec.europa.eu/food/animal/liveanimals/bees/bee_health_en.htm) un atbilstīgi dalībvalstu iesniegtajām uzraudzības pētījumu programmām par zaudējumiem medus bišu saimēs.
2. Apvienotā Karaliste, Beļģija, Dānija, Francija, Grieķija, Igaunija, Itālija, Latvija, Lietuva, Polija, Portugāle, Slovākija, Somija, Spānija, Ungārija, Vācija un Zviedrija Komisijai:
-
ne vēlāk kā 2013. gada 1. martā iesniedz starpposma tehnisko pārskatu par pirmo uzraudzības pētījumu programmā paredzēto apmeklējumu, un
-
ne vēlāk kā 2013. gada 31. oktobrī iesniedz galīgo tehnisko pārskatu par otro un trešo uzraudzības pētījumu programmā paredzēto apmeklējumu,
-
tehniskajam pārskatam jāatbilst paraugam, ko Komisija izstrādās sadarbībā ar ES references laboratoriju bišu veselības jomā.
3. Apvienotā Karaliste, Beļģija, Dānija, Francija, Grieķija, Igaunija, Itālija, Latvija, Lietuva, Polija, Portugāle, Slovākija, Somija, Spānija, Ungārija, Vācija un Zviedrija Komisijai:
-
ne vēlāk kā 2013. gada 31. decembrī iesniedz atbilstīgi II pielikumam sagatavotu finanšu pārskatu papīra un elektroniskā formātā. Attaisnojošos dokumentus, ar kuriem apliecina visus atmaksāšanas pieteikumā minētos izdevumus, Komisijai nosūta pēc pieprasījuma.
4. Pētījumu rezultātus dara pieejamus Komisijai un ES references laboratorijai bišu veselības jomā.
4. pants
Šis lēmums ir adresēts Lielbritānijas un Ziemeļīrijas Apvienotajai Karalistei, Beļģijas Karalistei, Dānijas Karalistei, Francijas Republikai, Grieķijas Republikai, Igaunijas Republikai, Itālijas Republikai, Latvijas Republikai, Lietuvas Republikai, Polijas Republikai, Portugāles Republikai, Slovākijas Republikai, Somijas Republikai, Spānijas Karalistei, Ungārijai, Vācijas Federatīvajai Republikai un Zviedrijas Karalistei.
Briselē, 2012. gada 4. jūlijā

Classification:
Level 1 Categories: 100158
100144
100143
100156
Level 2 Categories: 100171
100177
100262
100250
100245
Level 3 Categories: 2442
711
2460
2914
1005
5877
All Categories: 1005
1445
2115
2924
5877
922